Gumede reageer ná ANC haar posZandile Gumede. Foto: Motshwari Mofokeng/African News Agency(ANA) Zandile Gumede, voormalige burgemeester van die eThekwini-metro, het gesê sy wil haar naam in ere herstel nadat sy deur die ANC in KwaZulu-Natal herontplooi is. Die ANC het Dinsdag die aankondiging gemaak nadat sy provinsiale uitvoerende komitee vergader het. “Ek het ŉ hele aantal medianavrae ontvang na aanleiding van die ANC-leierskap in KwaZulu-Natal se aankondiging,” het Gumede in ŉ verklaring gesê. “Ek neem kennis van die aankondiging en behou my reg voor om stil te bly terwyl ek raad kry by my regsverteenwoordigers rakende hierdie besluit.” Gumede het gesê sy sal later aankondig wat sy in hierdie verband gaan doen, maar die belangrikste vir haar is om haar naam in ere te herstel na aanleiding van die uitsprake wat oor haar gemaak is. “Ek glo dit is belangrik dat ek die ware toedrag van sake bekend maak aangesien ek die eerste vroueburgemeester van hierdie pragtige stad en eerste vrouevoorsitter van die grootste ANC-streek in Suid-Afrika was.” Volgens Gumede sal sy nie stilgemaak word nie. Gumede is in Mei saam met Mondli Mthembu, ANC-raadslid in eThekwini, aangekla vir beweerde tenderbedrog, korrupsie en rampokkery rakende ŉ R208 miljoen-kontrak vir die verwydering van vaste afval in Durban. Verskeie ander mense is twee weke vroeër in hegtenis geneem, onder wie twee senior eThekwini-beamptes en sakelui, in verband met die misdaad. Al die beskuldigdes sal in Januarie volgende jaar in die hof verskyn. Gumede is tans uit op borgtog van R50 000 en is deur die ANC op spesiale verlof geplaas, wat al twee keer verleng moes word. Tydens Gumede se eerste hofverskyning het die hof gehoor dat sy na bewering die toekenning van tenders beïnvloed het en personeel opdrag gegee het om die wet te oortree. Sy het ook na bewering ŉ optog teen die stadsbestuurder, Sipho Nzuza, gereël om daarop aan te dring dat hy afgedank word nadat hy geweier het om maatskappye te betaal vir die onreëlmatige kontrakte wat hulle bekom het.